Trapene
Trapene (agrāk — Bormaņi) ir ciems Smiltenes novada Trapenes pagastā, pagasta centrs. Izvietojies pagasta vidienē Melnupes kreisajā krastā pie autoceļa P44 46,5 km no novada centra Smiltenes un 166 km no Rīgas. Apdzīvotā vieta izveidojusies pie bijušās Bormaņu muižas (Treppenhof) centra. Par lielāku apdzīvoto vietu izaugusi pēckara gados kā kolhoza «Trapene» centrālais ciemats. Trapenē atrodas pagasta pārvalde, pamatskola (būvēta 1936. gadā), kultūras nams, bibliotēka, feldšeru punkts, sociālās aprūpes centrs «Trapene», pagasta muzejs.